禮殿
作者：宋京
朝代：宋

paragraphs: 君不見漢人制作禮殿存，法度嚴廣分卑尊。
祇今年數不可考，列畫古帝丹青昏。
晉人遺書刻柱邊，字劃刓決骨氣全。
衣冠真不異闕里，事業直笑銘燕然。
鏘鏘似有環珮聲，七十二子羅簪纓。
閉藏濁世如有待，開眼今日觀文明。
陳倉石鼓歸辟雍，大成門閥何穹崇。
安得貌取禮殿制，太學西有宣尼宮。